Hotel Ryugyŏng
Hotel Ryugyŏng (korejski: 류경호텔) je 330 metara visok neboder piramidalne građe u Pjongjangu, glavnom gradu Sjeverne Koreje. Naziv građevine potječe od povijesnog naziva Pjongjanga, a u prijevodu znači "prijestolnica vrba".

Izgradnja ovog hotela, koji broji 105 katova, započela je 1987. godine uz ideju da postane najviši hotel na svijetu i da zajedno s drugim gigantskim projektom sjevernokorejskog režima, prvomajskim stadionom Rungrado, simbolički prikaže snagu Sjeverne Koreje povodom održavanja Svjetskog festivala studenata i mladih 1989. godine u Pjongjangu. Za razliku od gigantskog stadiona, hotel Ryugyŏng je zbog nedostatka sredstava uzrokovanih političkim promjenama u svijetu na prijelazu iz 80-ih u 90-e godine XX. stoljeća ostao nedovršen do danas uz plan da radovi ipak budu u potpunosti završeni do proljeća 2012. godine i planirane velike proslave 100. godišnjice rođenja utemeljitelja sjevernokorejskog režima Kim Il-sunga. Da je otvoren prema planu 1989. godine, Ryugyong bi bio najviši hotel na svijetu sve do 2009. godine i otvorenja 333 metara visokog hotela Rose Rayhaan Rotana u Dubaiju u Ujedinjenim Arapskim Emiratima.

Hotel Ryugyŏng je daleko najveća građevina na teritoriju Sjeverne Koreje, no već godinama se nalazi u nedovršenom stanju. Svi radovi na hotelu su prekinuti 1992. godine zbog nedostatka novca. Prema nekim procjenama iz japanskog tiska, gradnja hotela je Sjevernu Koreju do tada stajala oko 750 milijuna dolara, što je iznosilo gotovo 2% sjevernokorejskog BDP-a. Radovi na građevini su ipak nastavljeni 2008. godine u suradnji sa egipatskom tvrtkom Orascom group koja bi do kraja 2010. godine trebala završiti sa vanjskim radovima na fasadi i postavljanjem staklenih ploča na neboder. U srpnju 2011. je objavljeno kako su radovi na fasadi završeni, a izvorni plan o otvaranju hotela 2012. godine je još bio na snazi. Međutim, u rujnu 2012. godine su objavljene prve fotografije interijera koje su demonstrirale kako je hotel daleko od dovršenog stanja. Otvaranje je ponovo odgođeno, ovoga puta za 2013. godinu, međutim ono je pomaknuto zbog političkih tenzija koje su izbile te godine.

Progresija izgradnje

Vanjske veze 

 "online experiment" about the Ryugyong Hotel 

Ryugyong
Neboderi u Pjongjangu
Moderna arhitektura
Piramide